CELEX: 62018TN0447
Language: ro
Date: 2018-07-18 00:00:00
Title: Cauza T-447/18: Acțiune introdusă la 18 iulie 2018 – TUIfly/Comisia

27.8.2018   
            
            
               RO
            
            
               Jurnalul Oficial al Uniunii Europene
            
            
               C 301/45
            
         
      Acțiune introdusă la 18 iulie 2018 – TUIfly/Comisia
      (Cauza T-447/18)
      (2018/C 301/61)
      Limba de procedură: germana
      
         Părțile
      
      
         Reclamantă: TUIfly GmbH (Langenhagen, Germania) (reprezentanți: L. Giesberts și M. Gayger, avocați)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  anularea articolelor 7 și 8, precum și a articolelor 9, 10 și 11, în măsura în care se referă la articolele 7 și 8 din Decizia (UE) 2018/628 a Comisiei din 11 noiembrie 2016 privind ajutorul de stat SA.24221(2011/C) (ex 2011/NN) pus în aplicare de către Austria în favoarea aeroportului Klagenfurt, a companiei Ryanair și a altor transportatori aerieni care utilizează acest aeroport (JO 2018, L 107, p. 1),
               
            
                  —
               
               
                  obligarea Comisiei la plata cheltuielilor de judecată.
               
            
         Motivele și principalele argumente
      
      În susținerea acțiunii, reclamanta invocă următoarele motive.
      
                  1.
               
               
                  Decizia ar încălca articolul 41 din Carta drepturilor fundamentale a Uniunii, principiul bunei administrări și dreptul la apărare al reclamantei, dat fiind că Comisia nu ar fi acordat acesteia din urmă un drept de acces la dosarul de investigație și nu i-ar fi dat posibilitatea de a se apăra în mod util.
               
            
                  2.
               
               
                  Decizia ar încălca articolul 107 alineatul (1) TFUE întrucât Comisia nu ar fi făcut dovada faptului că reclamanta a fost favorizată în mod selectiv.
               
            
                  3.
               
               
                  Decizia ar încălca articolul 107 alineatul (1) TFUE întrucât, din punct de vedere procedural, Comisia și-ar fi depășit marja de apreciere în aplicarea principiului investitorului care operează într-o economie de piață.
                  În această privință, reclamanta arată că Comisia, săvârșind o eroare de procedură, ar fi aplicat în cadrul examinării efectuate criteriile mai severe din liniile directoare din 2014 privind aviația, deși faptele relevante priveau anii anteriori, respectiv 2003-2009.
               
            
                  4.
               
               
                  Decizia ar încălca articolul 107 alineatul (1) TFUE, dat fiind că Comisia și-ar fi depășit marja de apreciere în aplicarea principiului investitorului care operează într-o economie de piață întrucât nu a cercetat în măsură suficientă faptele.
                  În această privință, reclamanta arată că Comisia ar fi dedus din lipsa unui plan de afaceri complet privind acordurile încheiate cu reclamanta o pretinsă absență a unei strategii de rentabilitate a aeroportului din Klagenfurt (denumit în continuare „KLU”) și că ar fi realizat în decizia sa constatări de fapt vădit contradictorii privind strategia de rentabilitate pe termen lung a KLU.
               
            
                  5.
               
               
                  Decizia ar încălca articolul 107 alineatul (1) TFUE întrucât Comisia și-ar fi depășit marja de apreciere în aplicarea principiului investitorului care operează într-o economie de piață prin faptul că nu a cercetat în măsură suficientă faptele în cadrul analizei de rentabilitate pe care a efectuat-o ex ante.
                  În această privință, reclamanta susține că Comisia a săvârșit o eroare de apreciere atunci când nu a luat în considerare, în calitate de venituri ale aeroportului, subvenția, conformă dreptului ajutoarelor de stat, plătită KLU în vederea finanțării acțiunilor sale de comercializare. În plus, Comisia nu ar fi căutat în măsură suficientă valoarea de piață a prestațiilor furnizate de reclamantă și nu le-ar fi luat în considerare chiar dacă ar fi vorba despre prestații oferite de reclamantă la prețul normal al pieței.
               
            
                  6.
               
               
                  Decizia ar încălca articolul 107 alineatul (3) TFUE întrucât Comisia ar fi săvârșit o eroare de procedură atunci când, cu ocazia examinării justificării ajutorului, ar fi aplicat un criteriu disproporționat de sever, care nu ar corespunde practicii sale la data încheierii acordurilor de comercializare.
               
            
                  7.
               
               
                  Decizia ar încălca articolul 107 alineatul (3) TFUE întrucât Comisia nu ar fi cercetat complet faptele privind justificarea pretinsului ajutor.
                  În această privință, reclamanta susține că Comisia nu ar fi ținut seama, în ceea ce privește justificarea sprijinului acordat reclamantei, de subvenția, în conformitate cu dreptul ajutoarelor de stat, acordată KLU. În plus, cu ocazia examinării articolului 107 alineatul (3) litera (c) TFUE, Comisia nu ar fi ținut seama de importanța din perspectiva politicii regionale și a politicii de transporturi, a acordurilor de comercializare și a efectelor lor pozitive considerabile asupra economiei regionale.